Ahed Tamimi 2018.
Ahed Tamimi syyskuussa 2017.
**Ahed Tamimi** (arab. عهد التميمي‎, *Ahad at-Tamīmī*, s. 31. tammikuuta 2001 Nabi Salih, Länsiranta) on palestiinalainen kansalaisaktivisti, joka nousi maailmanlaajuiseen julkisuuteen joulukuussa 2017 lyötyään israelilaista sotilasta. Välikohtaus johti Tamimin vangitsemiseen, ja lopulta hän sai kahdeksan kuukauden vankeustuomion maaliskuussa 2018. Tamimi on tapauksen johdosta noussut palestiinalaisten vastarinnan uudeksi symboliksi. Israelissa hänen toimintaansa on sen sijaan kuvailtu teatteriksi, Tamimin on väitetty provosoivan sotilaita tahallaan, jotta saataisiin kuvattua propagandamateriaalia.

Ahed Tamimi on kotoisin pienestä Nabi Salihin kylästä, jonka maille on rakennettu israelilainen siirtokunta, ja kylän ainoa vesilähde on otettu sen käyttöön. Myös hänen isänsä Bassem Tamimi (s. 1967) ja äiti Nariman ovat tunnettuja aktivisteja. Palestiinan nuorimmaksi toimittajaksi tituleerattu Janna Tamimi (s. 2006) on hänen serkkunsa. Ahed Tamimi oli julkisuudessa jo 11-vuotiaana, kun hän vuonna 2012 heristi uutiskuvissa nyrkkiä veljeään pidättäneille sotilaille. Hän on myöhemmin osallistunut muun muassa Euroopan parlamentin syyskuussa 2017 Brysselissä järjestämään konferenssiin, jossa käsiteltiin naisten roolia Palestiinan itsenäisyyskamppailussa.

Vankeuteen johtaneet tapahtumat
-------------------------------

15. joulukuuta 2017 Tamimi osallistui Nabi Salihissa järjestettyyn mielenosoitukseen, joka muuttui väkivaltaiseksi, kun sotilaita alettiin paiskimaan kivillä. Mielenosoituksen aikana hänen 15-vuotias serkkunsa Mohammed Tamimi haavoittui vakavasti päähän sotilaiden ampumasta kumiluodista. Israelin turvallisuusjoukot tunkeutuivat Taminin perheen asuntoon, josta armeijan väitteiden mukaan oli heitelty kiviä sotilaita kohti. Tämän jälkeen Ahed Tamimi hyökkäsi yhdessä äitinsä ja toisen serkkunsa kanssa talonsa edustalla olevien sotilaiden kimppuun. Facebookiin ladatun videomateriaalin mukaan sotilaita lyötiin ja potkittiin.

Tamimi pidätettiin 19. joulukuuta tehdyn öisen ratsian yhteydessä. Kahden viikon kuluttua hänet asetettiin syytteeseen turvallisuusjoukkojen vastaisesta hyökkäyksestä, provokaatiosta, uhkailusta sekä kivien heittelystä. Samaan aikaan esitettiin syytteet myös hänen äidilleen ja 21-vuotiaalle serkulleen Nour Tahimille, jotka oli pidätetty jo väikohtaksen yhteydessä. Tamimia uhkasi jopa 10 vuoden vankeus, mutta 24. maaliskuuta 2018 hän teki syyttäjän kanssa sopimuksen, jossa Tamimi myönsi osan 12 syytteistä, ja sai lopulta kahdeksan kuukauden vankilatuomion sekä hieman yli 1 000 euron sakot. Oikeudenkäynti järjestettiin suljetuin ovin Tamimin asianajajan vaatimuksesta huolimatta. Hänen äitinsä tuomittiin myös kahdeksan kuukauden vankeuteen ja serkku sai 16 päivän tuomion. Tamimi vapautettiin heinäkuun 2018 lopussa.

Lähteet
-------

1. 1 2 3  Zidan, Aishi: Pienikokoinen palestiinalaistyttö löi Israelin sotilasta – Teiniaktivistin läimäys ja pidätys leimauttivat propagandataistelun  22.12.2017. Yle Uutiset. Viitattu 8.4.2018.
2. ↑  Zidan, Aishi: Sotilaita läpsineelle teinitytölle luettiin syytteet – Noussut esikuvaksi monelle palestiinalaiselle  1.1.2018. Yle Uutiset. Viitattu 8.4.2018.
3. ↑  Meet Janna Jihad, the 13-Year-Old Palestinian Journalist Exposing the Israeli Occupation *Democracy Now!*. Viitattu 31.3.2020. (englanniksi)
4. 1 2  Tuohinen, Petteri: Palestiinalaisten sankariksi noussut teini tuomittiin vankeuteen israelilaissotilaan lyömisestä  22.3.2018. Helsingin Sanomat. Viitattu 8.4.2018.
5. ↑  Jarrar, Khalida: Crowds pack European Parliament conference on Palestinian women with Leila Khaled, Sahar Francis and Ahed Tamimi  27.9.2017. Samidoun. Viitattu 8.4.2018. (englanniksi)
6. ↑  Holmes, Oliver: Palestinian Ahed Tamimi accepts prison term plea deal  21.3.2018. The Guardian. Viitattu 8.4.2018. (englanniksi)
7. ↑  Pohjola, Johanna: Oikeudenkäynti palestiinalaista teinityttöä vastaan alkoi Israelissa – 17-vuotias löi ja potki sotilasta  13.2.2018. Yle Uutiset. Viitattu 8.4.2018.
8. ↑  McKernan, Bethan: Ahed Tamimi: Who is Palestinian teenage protester and why is she being detained?  13.2.2018. The Independent. Viitattu 8.4.2018. (englanniksi)
9. ↑  Holmes, Oliver: Palestinian Ahed Tamimi accepts prison term plea deal  21.3.2018. The Guardian. Viitattu 8.4.2018. (englanniksi)
10. ↑  Israelilaisten sotilaiden lyömisestä tuomittu palestiinalaistyttö pääsi vapaaksi mediahuomion saattelemana *STT*.  29.7.2018. Yle Uutiset. Viitattu 1.8.2018.

Aiheesta muualla
----------------

* Kuvia tai muita tiedostoja aiheesta **Ahed Tamimi** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Argentiina
* Saksa
* Israel
* Yhdysvallat
* Puola

 |

 |